《上王吏部》
宋代·周麟之

人物南州望，风流一代英。
夙传天上誉，早梦月中名。
车载三千牍，鹏飞九万程。
向来辞泮水，端合上仙瀛。
接武虞廷邃，含得汉殿清。
渐看丹极近，首冠列星明。
准拟陪三接，周旋位六卿。
鉴分金背重，橐并紫荷轻。
未见恩纶出，那知谤箧盈。
去朝云路杳，归侍彩衣荣。
地借徽之竹，楼吹子晋笙。
赤心何所负，白眼不须惊。
处顾衔恩厚，亲逢较艺精。
妍媸归藻鉴，高下见文衡。
梦绝怀蛟异，词非吐凤成。
赋能窥小小，经漫说铿铿。
误玷春官籍，终惭月旦评。
抢榆几类鷃，出谷仅同莺。
志慕青钱士，名参玉笋生。
别深秋鹤怨，归问海鸥盟。
未作河西尉，聊为江上行。
夜沈滩月钓，晓压陇云耕。
岁暮人初返，天寒雨未晴。
久稽从杖履，且复卧柴荆。
后见含深恧，微吟写至情。
伫听宣室召，凤阁继家声。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。